Dec 30,2015
ఏడాదిలో 50 కోట్లకు నెటీజన్లు
న్యూఢిల్లీ: వచ్చే ఏడాది ముగింపు నాటికి భారత్‌లో ఇంటర్‌నెట్‌ వాడకం దారుల సంఖ్య 50 కోట్లకు చేరనుందని టెలికాం శాఖ మంత్రి రవి శంకర ప్రసాద్‌ వెల్లడించారు. ప్రస్తుతం దేశంలో 40 కోట్ల నెటీజన్లు ఉన్నట్లు తెలిపారు. వాస్తవానికి రానున్న రెండేళ్లలో 50 కోట్ల లక్ష్యాన్ని చేరాలని నిర్దేశించుకున్నామని, ప్రస్తుత పరిస్థితుల్లో ఇది ఏడాదిలోనే సాధ్యపడే సంకేతాలు కనపడుతున్నాయని పేర్కొన్నారు. న్యూఢిల్లీలో జరుగుతున్న దళిత, గిరిజన పారిశ్రామికవేత్తలు ఏర్పాటు చేసిన 'డిజిటల్‌ అండ్‌ స్కిల్‌ ఇండియా ' సమావేశంలో మంత్రి మాట్లాడుతూ 'డిజిటల్‌ ఇండియా'లో భాగంగా రానున్న కొన్నేళ్లలో 2.5 లక్షల గ్రామ పంచాయితీలకు 'ఆప్టిక్‌ ఫైబర్‌ కేబుల్‌'ను అందుబాటులోకి తేవాలని నిర్ణయించామన్నారు. 'డిజిటల్‌ విలేజ్‌' ఆలోచనను మంత్రి వివరించారు. ప్రతి రాష్ట్రంలో ఒక్క ప్రాంతాన్ని ఎంచుకుని విద్యా, వైద్య రంగాల్లో టెక్నలాజీ సేవలను విస్తృతం చేస్తామన్నారు. డిజిటల్‌ విలేజ్‌లో భాగంగా నాలుగు అంశాలపై ప్రధానంగా దృష్టి కేంద్రీకరిస్తున్నట్లు తెలిపారు. ఇ-ఎడ్యూకేషన్‌, ప్రాథమిక వైద్య కేంద్రాల కోసం టెలీమెడిసిన్‌, డిజిటల్‌ తరగతి గదులు, గ్రామాల్లో వై-ఫై అందించనున్నామన్నారు.
మీ స్నేహితులకు రికమెండ్ చెయ్యండి